钦定古今图书集成/理学汇编/文学典/第095卷 > 时铭
## 钦定古今图书集成/理学汇编/文学典/第095卷 > 时铭

按《宁波府志》：“铭，字季照，以字行。少机敏好学，能诗。及
冠，渔猎经史，未尝释手。为文奇正间出，变化不穷，希
古作者。洪武二十九年，鄞学请职训导。已而赴京，和
御制《思得人》诗，上奖谕。凡两召对，特授监察御史。鞫
狱平恕，未尝轻为罗织。以疾还里。未几，复用荐征为
崇仁令。痛革宿弊，科征庸调，靡不究心。常置缿筒于”
阛阓，使投书以擿其隐，闾左安治，而富室有不利其
均役者衔之，铭亦不自歉。历三考称职，升四川佥事，
风裁益振。常梦苍颜缟衣，授以墨，文益进，因号所著
诗文为《梦墨稿》，行于世。